<classify> NAIBU Waziri, Sera, Bunge, Kazi, Vijana, Ajira na Wenye Ulemavu, Antony Mavunde amewataka wananchi kuwekeza jijini Dodoma.Akizungumza wakati wa kuzindua Kituo cha Mafuta cha Njombe Filling Station NFS, Mavunde alisema Dodoma ni mji unaokua kwa kasi hivyo kwa Watanzania kuwekeza mkoani humu atakuwa na uhakika wa kuhakikisha uwekezaji wake unakuwa kwa haraka zaidi. Tunashukuru uamuzi wa Rais John Magufuli ya kutangaza Dodoma kuwa jiji na serikali kuhamishia makao makuu Dodoma, kwani uamuzi huo umechagiza ukuaji wake, alisema. Ukuaji jiji la Dodoma, una fursa nyingi, hivyo wawekezaji wa ndani na nje mnakaribishwa kuja kuwekeza na muwe na uhakika uwekezaji wenu utarudi maradufu muda mfupi, alisema.Alisema Jiji la Dodoma ni la pili kwa kuwa na mtandano wa barabara za lami za kilomita 130 ikiifuatia Kinondoni, Dar es Salaam yenye kilomita 136 na hadi kufika mwakani, itakuwa ikiongoza kwa kuwa na miundombinu ya barabara hivyo kurahisisha uwekezaji humo. Kuna Sh bilioni 40.9 za kujenga kilomita 26 za barabara za lami, jambo litakalofanya hadi kufika mwakani, Dodoma iwe inaongoza nchini kwa kuwa na mtandao mkubwa wa barabara za lami kwa kuwa na kilomita 156, alisema.Awali, Mkurugenzi Mkuu wa Njombe Fillings Stations, James Mwinuka alisema kuwekeza kituo cha mafuta Dodoma ni kuunga mkono serikali kuifanya Tanzania ya viwanda na uamuzi wa Rais Magufuli kuhamia Dodoma. Utekelezaji wa azma ya serikali ya Tanzania ya Viwanda, hauwezi kukamilika bila kuwa na nishati, ikiwamo nishati ya mafuta na ndio maana nikaamua kupanua wigo wa uwekezaji wake kwa kuja kuwekeza Dodoma, alisema.Aidha, kusaidia jamii inayozunguka uwekezaji huo, Mwinuka ameahidi kutoa mifuko 100 ya saruji itakayotumika kujenga vyoo bora katika shule mbili za msingi za Makole na Ipagala.Uzinduzi huo ulihudhuliwa na wabunge ambapo mfanyabiashara huyo amefanya uwekezaji wa kuwa na vituo vya mafuta katika majimbo. Mara baada ya kuzinduliwa, wanufaika wa kwanza wa uwekezaji huo walikuwa waendesha bodaboda zaidi ya 100 ambao walipewa ofa ya kujaziwa mafuta katika pikipiki zao bila malipo.  <topic>: KITAIFA 